Tokyo Disneyland

Tokyo Disneyland (japonès: 東京ディズニーランド, hepburn: Tōkyō Dizunīrando; sobrenom local TDL) és un parc temàtic de 51 hectàrees situat al Tokyo Disney Resort a Urayasu, a prop de Tòquio, a la prefectura de Chiba, Japó. La seva entrada principal es troba al costat l'estació de tren i bus de Maihama i de l'estació de monorail de Tokyo Disneyland. Inaugurat el 15 d'abril de 1983, va ser el primer parc de Disney construït fora dels Estats Units d'Amèrica. El parc va ser construït per WED Enterprises amb el mateix estil que Disneyland a Califòrnia i Magic Kingdom a Florida. El parc és propietat de l'empresa Oriental Land Company, que llicencia la propietat intel·lectual de Walt Disney Company. Tokyo Disneyland i el seu parc germà Tokyo DisneySea són els únics parcs Disney al món que no són propietat parcialment o totalment de la Walt Disney Company ni estan operats per aquesta. El parc té set àrees temàtiques: World Bazaar, Adventureland, Westernland, Fantasyland, Tomorrowland, Critter Country i Toontown. Moltes d'aquestes àrees són similars a les del Disneyland original, ja que estan basades en pel·lícules de Disney. El parc és notori pels seus amplis espais oberts per acomodar les grans multituds que el visiten. El 2024, Tokyo Disneyland va rebre 15,1 milions de visitants, convertint-lo en el quart parc temàtic més visitat del món i el segon parc temàtic més visitat d'Àsia. Història Els terrenys on ara es troba Tokyo Disneyland formaven part d'un antic abocador que va ser designat com a futura àrea recreativa a la dècada de 1960 per fer front a la creixent demanda d'entreteniment a l'àrea metropolitana de Tòquio. Aquesta decisió va ser crucial per a l'eventual establiment i construcció del Tokyo Disney Resort. La idea d'un Disneyland japonès es remunta a finals dels anys cinquanta, quan l'empresari japonès Kunizo Matsuo va proposar a Walt Disney construir un parc Disney a Nara. Tot i que es rumoreja que Walt inicialment va acceptar la proposta, més tard va abandonar el projecte. Matsuo, encara decidit a obrir el seu parc temàtic de Disney, va obrir Nara Dreamland el 1961, una rèplica gairebé exacta de Disneyland, però sense els personatges ni la propietat intel·lectual de Disney. Aquest parc va continuar en funcionament fins al 2006, i finalment va ser enderrocat el 2017. El febrer de 1974, l'Oriental Land Company (OLC) va convidar formalment els executius de Disney al Japó per a una gira d'informació. El juny del mateix any, el president de l'empresa, Chiharu Kawasaki, va visitar la seu de Disney per reafirmar el desig de la companyia de portar Disneyland al Japó. Kawasaki va tornar a convidar els principals executius de Disney a visitar el Japó, i l'oferta va ser acceptada al desembre. Després de molts anys de negociacions, Masatomo Takahashi, president de l'OLC, va signar el contracte inicial per a la construcció de Tokyo Disneyland a la prefectura de Chiba l'abril de 1979. Enginyers i arquitectes japonesos van anar a Califòrnia per a visitar Disneyland i preparar la construcció del nou parc al Japó. La construcció del parc va començar un any després i va ser coberta per centenars de periodistes, una indicació de les altes expectatives per al parc en el futur. El cost final de la construcció de Tokyo Disneyland va ser de 180.000 milions de iens, per sobre del pressupost inicial de 100.000 milions de iens. El 28 de febrer de 2020, l'OLC va anunciar el tancament temporal de Tokyo Disneyland a partir del 29 de febrer per combatre la pandèmia de la COVID-19. El tancament, que originalment estava previst que durés fins a mitjan març, es va prorrogar dues vegades, amb l'última pròrroga durant fins a l'1 de juliol de 2020. Àrees i atraccions Amb algunes excepcions, Tokyo Disneyland compta amb les mateixes atraccions que es troben a Disneyland a Califòrnia i al Magic Kingdom de Walt Disney World. World Bazaar World Bazaar és l'entrada principal de Tokyo Disneyland i la seva principal zona comercial. Malgrat l'ús de la paraula «World» (món en anglès) al seu nom, l'aspecte i la temàtica de World Bazaar és els Estats Units d'Amèrica a principis del segle XX, com a les àrees «Main Street, USA» d'altres parcs Disney. World Bazaar consta de dos carrers que s'intersequen: Main Street (el carrer principal que va des de les portes del parc cap al Castell de la Ventafocs) i Center Street, un carrer perpendicular amb Main Street que condueix a Adventureland en una direcció i a Tomorrowland en l'altra. World Bazaar té una marquesina que cobreix les zones de Main Street i Center Street, dissenyada per protegir els visitants del mal temps. Adventureland Adventureland consta de dues zones diferents però complementàries: una zona amb temàtica de Nova Orleans i una zona amb temàtica de "jungla". L'àrea pren trets estilístics i arquitectònics de les àrees de New Orleans Square i Adventureland que es troben al parc Disneyland a Califòrnia. Westernland Westernland és una zona tematitzada en el Far West, i és equivalent a les àrees de Frontierland als altres parcs Disney. El paisatge de Westernland està dominat per Big Thunder Mountain, una muntanya inspirada en Monument Valley que envolta una muntanya russa, i Rivers of America, una via fluvial artificial on circula el vaixell Mark Twain i on s'hi pot trobar l'illa Tom Sawyer i nombrosos animals vius i audioanimatrònics. Critter Country Critter Country és una àrea petita del parc, on l'atracció principal és Splash Mountain, una atracció aquàtica inaugurada el 1992 basada en les seqüències animades de la pel·lícula Song of the South, estrenada el 1946. Fantasyland Com a altres parcs temàtics de Disney, l'entrada principal de Fantasyland és un castell, en aquest cas el Castell de la Ventafocs, una còpia gairebé exacta del castell de Magic Kingdom a Florida. Les atraccions de Fantasyland són generalment dark rides que porten els visitants a través d'escenes de pel·lícules de Disney Animation com La Blancaneu i els set nans, Peter Pan i Pinotxo. Una nova subàrea de La bella i la bèstia va obrir el setembre de 2020 com a part de l'expansió més gran del parc temàtic. A aquesta subàrea s'hi troba el poble de la pel·lícula, on hi ha botigues i un restaurant basat en la taverna de Gaston, a més de la casa del pare de la Bella i el Castell de la Bèstia, on es troba l'atracció Enchanted Tale of Beauty and the Beast. Un nou espai per a espectacles anomenat Fantasyland Forest Theatre també formava part de l'ampliació. Amb una capacitat de 1.500 persones, el local presenta un espectacle de 25 minuts anomenat Mickey's Magical Music World. Toontown Igual que el seu homòleg a Disneyland, l'àrea de Toontown (anomenada «Mickey's Toontown» a Disneyland) està fortament inspirada en la pel·lícula de 1988 Qui ha enredat en Roger Rabbit?. L'atracció principal de l'àrea és la dark ride Roger Rabbit's Car Toon Spin. Una nova atracció anomenada Minnie's Style Studio va obrir el setembre de 2020. És una zona on els visitants poden fer-se fotos amb la Minnie, que porta una selecció rotativa de conjunts de temporada. Tomorrowland Com passa amb altres parcs temàtics de Disney moderns, l'àrea de Tomorrowland a Tokyo Disneyland renuncia a una visió del futur basada en el realisme i, en canvi, s'inspira en una estètica de fantasia i ciència-ficció. Arquitectònicament, s'inspira molt en la versió de 1971-1993 del Tomorrowland a Florida. Les atraccions de l'àrea inclouen Space Mountain i Star Tours - The Adventures Continue. Una atracció giratòria anomenada The Happy Ride with Baymax va obrir el setembre de 2020, la primera atracció de Disney al món basada en la pel·lícula Big Hero 6 del 2014. A més, el mateix dia va obrir una nova botiga especialitzada en crispetes amb temàtica espacial anomenada The Big Pop. Futures atraccions Es preveu que el parc rebi una atracció inspirada en la pel·lícula Wreck-It Ralph que originalment s'havia d'inaugurar el 2026 i es va ajornar fins a la primavera del 2027. El parc també està duent a terme una renovació completa de l'atracció Space Mountain a Tomorrowland, que tornarà a obrir el 2027. Visitants Futur Des que el parc va obrir el 1983, el Tokyo Disney Resort ha estat regularment un dels resorts de Disney més rendibles. Fins al 1994, més de 149 milions de persones havien travessat les portes de Tokyo Disneyland, més que la població del Japó en aquell moment (127,6 milions de persones). El 1996, el resort donava feina a 12.390 persones, fent Tokyo Disneyland en el lloc de treball més gran del Japó en el sector de les sortides d'esbarjo en aquell moment. Molts especulen que Tokyo Disneyland va ser un èxit econòmic a causa del moment de l'obertura i la ubicació; el parc temàtic es troba en una àrea metropolitana amb una població de 30 milions i va obrir en el punt àlgid d'una economia en auge on els ciutadans treballadors desitjaven escapar de la realitat. Tokyo Disneyland afirma que un dels seus principals objectius és millorar el parc i diversificar-lo dels límits dels parcs estatunidencs de Disney. Tokyo Disneyland progressivament ha anat afegit una identitat nacional dins dels parcs afegint atraccions amb qualitats distintivament japoneses. El Castell de la Ventafocs mostra el personatge i la trama de la història de Disney, però presenta la història amb una perspectiva japonesa. Masatomo Takahashi, expresident de The Oriental Land Company, afirma aquest creixement i desenvolupament com un dels seus principals objectius: «No hem de simplement repetir el que rebem de Disney. Estic convençut que hem de contribuir a l'intercanvi cultural entre el Japó i els EUA» Referències